DRT คาดผลประกอบการ Q2/59 ชะลอตัว แต่มั่นใจทั้งปีรายได้โต 5%
DRT คาดผลประกอบการ Q2/59 ชะลอตัว แต่มั่นใจทั้งปีรายได้โต 5%
9 มิ.ย. 2559

นายสาธิต สุดบรรทัด กรรมการผู้จัดการ บริษัท ผลิตภัณฑ์ตราเพชร จำกัด (มหาชน) หรือ DRT เปิดเผยว่า บริษัทคาดว่าแนวโน้มผลการดำเนินงานในไตรมาส 2/59 น่าจะลดลงเมื่อเทียบกับไตรมาสแรกที่ผ่านมา เนื่องจากอยู่ในช่วงโลซีซั่นของธุรกิจ ขณะที่เชื่อว่าภาพรวมตลาดวัสดุก่อสร้างได้ผ่านจุดต่ำสุดไปแล้ว หลังเริ่มเห็นสัญญาณความต้องการซื้อสินค้ากลุ่มวัสดุก่อสร้างที่เริ่มฟื้นตัวดีขึ้น
อย่างไรก็ตาม บริษัทยังคงเป้าหมายรายได้ปีนี้เติบโตราว 5% จากปีก่อนทำได้ 4,174.32 ล้านบาท โดยมีสัดส่วนรายได้มาจากการส่งออก 18% และที่เหลือเป็นการจำหน่ายในประเทศ แบ่งเป็นการจำหน่ายผลิตภัณฑ์ผ่านโครงการอสังหาริมทรัพย์ต่าง ๆ และวางจำหน่ายผ่านโมเดิร์นเทรด
นอกจากนี้ ตลาดส่งออกครึ่งปีหลังคาดว่าจะขยายตัวได้ต่อเนื่อง จากความต้องการใช้สินค้าวัสดุก่อสร้างในกลุ่ม CLMV ทั้งกัมพูชา ลาว เมียนมา และเวียดนาม เพื่อการพัฒนาประเทศตามการขยายตัวของเศรษฐกิจ